Document ID: 32012R0471

REGULAMENTUL (UE) NR. 471/2012 AL COMISIEI
din 4 iunie 2012
de modificare a anexei II la Regulamentul (CE) nr. 1333/2008 al Parlamentului European și al Consiliului în ceea ce privește utilizarea lizozimului (E 1105) în bere
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 1333/2008 al Parlamentului European și al Consiliului din 16 decembrie 2008 privind aditivii alimentari (1), în special articolul 10 alineatul (3) și articolul 30 alineatul (5),
întrucât:
(1)
Anexa II la Regulamentul (CE) nr. 1333/2008 prevede o listă a Uniunii cu aditivii alimentari autorizați pentru utilizare în produsele alimentare și condițiile de utilizare a acestora.
(2)
Lista respectivă poate fi modificată în conformitate cu procedura prevăzută în Regulamentul (CE) nr. 1331/2008 al Parlamentului European și al Consiliului din 16 decembrie 2008 de instituire a unei proceduri comune de autorizare pentru aditivii alimentari, enzimele alimentare și aromele alimentare (2).
(3)
În conformitate cu articolul 3 alineatul (1) din Regulamentul (CE) nr. 1331/2008, lista de aditivi alimentari a Uniunii poate fi actualizată, fie la inițiativa Comisiei, fie în urma unei cereri.
(4)
O cerere de autorizare a utilizării lizozimului (E 1105) în calitate de conservant în bere a fost depusă și pusă la dispoziția statelor membre.
(5)
Majoritatea fabricilor de bere utilizează filtrarea sterilă sau pasteurizarea berilor lor pentru a împiedica alterarea bacteriană în cursul depozitării berii înainte de consum. Pentru anumite tipuri speciale de bere, precum berile de fermentație superioară urmată de refermentație, de exemplu berea condiționată la butoi sau la sticlă, astfel de tratamente nu sunt posibile, deoarece prezența microorganismelor viabile face parte din procesul de producție a acestor beri. Lizozimul (E 1105) s-a dovedit a fi un agent antibacterian adecvat pentru fabricarea berii și, adăugată la berile finite, este eficientă pentru inhibarea bacteriilor de acid lactic.
(6)
Lizozimul (E 1105) aparține grupului de aditivi pentru care nu a fost specificată doza zilnică acceptabilă (3). Aceasta presupune ca el nu reprezintă un pericol pentru sănătate la nivelurile necesare pentru obținerea efectului tehnologic dorit. Prin urmare, este adecvat să se permită utilizarea lizozimului (E 1105) pentru conservarea berilor care nu vor fi supuse nici pasteurizării, nici filtrării sterile.
(7)
În conformitate cu Directiva 2008/84/CE a Comisiei din 27 august 2008 de stabilire a unor criterii specifice de puritate pentru aditivii alimentari, alții decât coloranții și îndulcitorii (4), lizozimul (E 1105) se obține din albușul de ou de găină. Ouăle și subprodusele acestora sunt enumerate în anexa IIIa la Directiva 2000/13/CE a Parlamentului European și a Consiliului din 20 martie 2000 privind apropierea legislațiilor statelor membre referitoare la etichetarea și prezentarea produselor alimentare, precum și la publicitatea acestora (5). Prezența acestei enzime în bere trebuie să fie indicată pe etichetă în conformitate cu cerințele directivei menționate.
(8)
În conformitate cu articolul 3 alineatul (2) din Regulamentul (CE) nr. 1331/2008, Comisia trebuie să solicite avizul Autorității Europene pentru Siguranța Alimentară pentru a actualiza lista de aditivi alimentari a Uniunii prevăzută în anexa II la Regulamentul (CE) nr. 1333/2008, cu excepția cazului în care cererea de actualizare în cauză nu este susceptibilă de a avea un efect asupra sănătății oamenilor. Întrucât autorizarea utilizării lizozimului (E 1105) în calitate de conservant în bere constituie o actualizare a respectivei liste care nu este susceptibilă de a avea un efect asupra sănătății umane, nu este necesar să se solicite avizul Autorității Europene pentru Siguranța Alimentară.
(9)
În conformitate cu dispozițiile tranzitorii din Regulamentul (UE) nr. 1129/2011 al Comisiei din 11 noiembrie 2011 de modificare a anexei II la Regulamentul (CE) nr. 1333/2008 al Parlamentului European și al Consiliului prin stabilirea unei liste a Uniunii a aditivilor alimentari (6), anexa II privind stabilirea listei Uniunii de aditivi alimentari autorizați pentru utilizarea în produsele alimentare și condițiile de utilizare se aplică de la 1 iunie 2013. Pentru a permite utilizarea lizozimului (E 1105) în bere înainte de data respectivă, este necesar să se specifice o dată anterioară de aplicare cu privire la respectivul aditiv alimentar.
(10)
Prin urmare, anexa II la Regulamentul (CE) nr. 1333/2008 ar trebui modificată în consecință.
(11)
Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală și nu au întâmpinat nicio opoziție din partea Parlamentului European sau a Consiliului,
ADOPTĂ PREZENTUL REGULAMENT:
Articolul 1
Anexa II la Regulamentul (CE) nr. 1333/2008 se modifică în conformitate cu anexa la prezentul regulament.
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 4 iunie 2012.

Labels: 0
3
17